OpenLLM-France/wikimedia huggingface dataset:
# C’huezecvet Cantic. Evit elevi hor c’halon e-treze Doue

Oberennoù damheñvel pe handelvoù all zo ivez, gwelout Me ho clêo hac ho quel o cana.
| ◄ Pemzecvet Cantic. Var ar feiz | C’huezecvet Cantic. Evit elevi hor c’halon e-treze Doue | Seitecvet Cantic. Quelennadurez an dud yaouanc ► |
* Me ho cleo, hac ho quel o cana ;
* Petra ganit-hu, laboucet ?
* Gant Doue ouc’h quer brao furmet,
* Me sonch er c’hanit bremâ.
* C’hui en ho yez a zeu d’o veuli
* E peb carter, hac e peb coat ;
* Perac na zeu va mouèz ingrat
* Da imita ho c’hini ?
* Courach, courach eta laboucet,
* Lavarit ato er c’hoajou
* Ha partout dre ho musicou,
* Doue ra vezo meulet.
* Turzunel chast a glem hirvoudus
* Varlerc’h ho par, meulit Doue ;
* Muguedoc’hu e tleffen-me
* Clem etre-ze va Jesus.
* Canit-en ive Rossignolet ;
* Assambles, p’autramant d’ho tro ;
* Ma c’hallo ouzoc’h an Ecleo
* Respont : ra vezo meulet.
* En eur beuri, en trezoc’h dènved,
* Meulit Jesus ar Pastor mad ;
* C’hui a so douç hac egarad,
* Me zo rust ha debordet.
* Peb tra oll a ra e diegues,
* Pe a zoug ur froêzen bennac,
* Ha me zo ur vezen ingrat
* Carguet à lesiregues.
* Boquejou caer, c'hui en un dervez
* A veleur savet ha maro :
* Souden ho coude me varvo,
* Ha marteze quent ivez.
* Goüaremmou, ha c’hui rivieroù,
* Meulit an Autrou souveren ;
* Allas ! pep tra oll a dremen
* Eguis ho tour dre’r prajou.
* An dour a ya varzu ar sourcen
* P’eus à hini e sortiet ;
* Ha me ive ne din-me quet
* Varzu va Doue biquen ?
* Mar red ar c’haro d’ar feunteuniou
* Gant ar sec’het pa ves presset,
* Davidoc’h, va Doue, me red,
* Va zoulagit em poaniou.
* Æzennic leun à frescadures,
* Meulit an Autrou invisibl ;
* C’hui a zo sioul ha pæsibl ;
* Ha me leun à follentes.
* Mor bras c’hui pa vezit courroucet,
* A zisquez deomp dre ho couagou
* E tleomp caout aoun rac an Autrou,
* Pa hor bez en offancet.
* C’hui a zisquez deomp c’hoas e c’hrandeur
* Curun horrubl, luc’het ha foultr,
* Pa ell, m’ar car lacât e poultr
* Hac è ludu ar pec’heur.
* Fisianç ameus enoc’h, va Doue,
* Besit favorabl em andret ;
* M’ar emeus cals oc’h offancet,
* C’hui eo va zad couscoude.
* Trist amzer zo gant glao hac avel,
* Goloet à goabr an êvou ;
* Tristoc’h eo cals an eneou
* Goloet à bec’het marvel.
* Eguis ma vir ar c’hoabr ive
* Na bar an heaul e peb carter,
* E vir ar pec’het, va Zalver,
* Na bar ho craç em ene.
* Pa bar an heaul e ro d’hor c’horfou
* Sclerigen hac ouspen tomder,
* An heaul à justiç hor Salver
* A ro mui d’hon eneou.
* Al loar en nos a ra deomp guelet,
* O chasseal an devaligen ;
* Ar Verc’hes gant he sclerigen
* A chasse nos ar pec’het.
* Me a vêl ar stereden joaüs,
* A lui diouz vintin ha diouz nos ;
* P’eur e zin-me d’ho parados
* D’ho quelet-hu, va Jesus.
* Ra deui assambles an oll astrou,
* Hac eus an oabl an oll steret,
* Ha quement tra zo dre ar bed
* D’ho meuli, o va Autrou !
* Me am be ur joa vras ho velet
* Var quement tra zo er bed-mâ
* Scrivet patant ar c’homzou-mâ :
* Doue ra vezo meulet.
* Ya va Doue, da virviquen
* Ra viot meulet, enoret,
* Glorifiet, hac adoret
* Gant an oll grouaduryen.
* Grit deomp, va Doue, ni ho suppli,
* Ho caret epad hor büe,
* Ma zaïmp goude’r maro ive
* D’ar barados d’ho meuli.
# Da Brosper Proux

| ◄ Da Fanch an Uhel | Da Brosper Proux | Da Vleimor ► |
* Setu te zavet war zichenn,
* Deût adarre d’ar sklerijenn,
* Prosper ; sell amañ war da dro
* Berniou tud a bep korn ar vro,
* O lida gouel braz en éñvor
* Da wella kaner an Arvor.
* Distrôet out da Werliskin,
* Lec’h ma sonas da vouez lirzin ;
* Lec’h m’eo garanet peurbadus
* Koun ar spered ken galloudus,
* Ken zeder, ken prim, ken goapaer,
* A vervê dindan tok Prosper ;
* Koun an teod flour ha dilikat,
* Ken lemm a-wejou da bikat
* Ma lârê, bep tôl minaoued,
* Meur a Dregeriad badaouet :
* « Daonet ! ewid eur C’hemewad,
* « Hemañ zo distagellet mad ! »
* Hogen, te vroudê hep gwada,
* Te roê lamm hep dibrada,
* Te loskê da nijal en noaz
* Gériou dibikous ha dinoaz ;
* Biskoaz na da gomz na da gan
* Da zén ebet n’o deus graet poan.
* Da werziou, ’vat, o deus kavet
* Hent meur a galon glac’haret :
* Eus a glevet son da vombard,
* Eus a glevet kan da zoudard,
* Nag a vammou, nag a dadou
* Ruilhas an dour gant o jodou !
* Ped a zo bet, ped a vo c’hoaz
* Didûet o lenn da varzas,
* Livet ennê ken speredek
* Tôlennou tapet ’ n eur redek,
* Kildroiou, techou fall an dud,
* Mil fentigell ha mil burzud !
* Ah ! perak n’out ket amañ ken
* Da verka krizder an ankén
* A stardas holl galonou Breiz
* War dôl strak eur brezel direiz,
* Pa gerzas hon zud kalonek
* En eur gana d’al lac’hadeg ?
* Te ’tijê rôet a zoare
* Da bep soudard e vod lore :
* D’ar re ’stourmas taer ha dispont,
* Ha d’ar re zo marvet duhont,
* Yaouankizou flamm kinniget
* D’ar Frans gant hon Breiz vinniget.
* Rôet a tijê peb a damm
* Da ziwallerien « mab o mamm »
* D’ar re ’deus bet graet er gwasked
* Brezel didrouz an « ambusket »
* Hag a zo deut bravik d’ar gêr,
* Kréñv o c’hôz ha dizrast o lêr.
* Te ’tijê meulet a vouez kréñv
* Tud koz ha merc’hed an a-dréñv,
* O terc’hel pennek da hada
* Evid ar Vro danve bara ;
* Rak da vombard ’vijê warni
* Eur zon prest evit pep-hini.
* Evel ma tenn mengleunier Gwik
* Eus douar paour mein pinvidik
* Da zevel tier kaer meurbed,
* Evelse te ’teus dibabet
* E-touez ar bobl, war bep muzell,
* Pep gwella deus yez Breiz-Izel.
* Gant ar bleuniou kavet eno
* E teus fichet kanaouenno,
* Soniou, gwerziou, mojennou drant,
* Eur bagad dimezelled koant
* A ra d’o zad ha d’an Arvor
* Evel eur gurunenn enor.
* Gant eur falz aour e teus medet,
* ’N eur vragal dre bark ar spered,
* Eun orzenn wesk gwiniz daro,
* Yac’h ha kras, hag an em viro
* E grignol ar c’han hag ar zon,
* Tra ma vo Breiziz a galon.
* Sonet kaer he deus an delenn
* E toa disfi rak he c’herden ;
* Klevet hellez war an avel
* Moueziou barzed all o sevel,
* Ha kalz anê na ganfent ket
* Ma n’o dijê ganid desket.
* Diskuiz bremañ war da zichenn,
* Prosper, e-giz ar gouerijen
* P’o devê graet eul labour vrao ;
* Dibreder ha c’hoarzer atao,
* Tol da lagad war gerz an traou,
* Digor da skouarn da selaou.
* Pa glêvi, benn forz bloaveziou,
* Tud o kana c’hoaz da werziou,
* Te zavo da benn, o sonjal
* E vi bet eun harp mad gwejall
* Da genderc’hel stard en he za
* Breiz yaouankaet en eur goza.
(Lâret gant an aozer dirak skeudenn Prosper Proux an 22 Gouere 1919)
# Da Dereza ar Mabig Jezuz

* Etre ar bed hag an Nenvou
* Eur rozen a zo diwanet,
* Eur rozen ken spann he deliou,
* Evel an erc’h neve-gouezet !
* Ar Mabig Jezuz he hadas
* ’N eur gouent didrouz ha santel ;
* Nao bloa eno e « tizelias »
* Dindan e dreid glan a vugel.
* Pell re gaer evit hon zraouien,
* Ar vleuen a zec’has eun de,
* He zroad e dour ar binijen
* Teuzet gant Heol ar Garante.
* Jezuz al liorzer divin,
* A gutuilhaz e voked roz,
* Leun a c’houez-vat, a c’hliz-mintin,
* ’Vit balzami ar Baradoz…
* Met abaoue, ’vel eur « glao » dispar,
* D’an disteran mennad a fe
* Eus an Nenvou war an douar
* Deliou roz-gwenn a goue … a goue.
* O Tereza, ael a beden !
* « Rouanezig » a drugare,
* Selaouet ar galv a anken
* A gas ar bed ’trezek Doue.
* Savet, diskennet « hep repoz »,
* Deut da louzaoui pep glac’har,
* C’houi hag a lak « ho paradoz
* D’ober ar vad war an douar » !
* Goulennet truez da vro-Frans
* Gwalc’het gant gwad he merzerien ;
* Goulet ma savo gant fizians
* Da heuilh banniel ar Fe gristen.
* Ha da c’hoant dêvus ho kalon
* Jezuz a blego marteze…
* Hen a roy d’imp gant e bardon
* Eul loden eus ho karante !
* Koulmig Arvor.
# Da Fanch an Uhel

| ◄ Da Vrizeuk | Da Fanch an Uhel | Da Brosper Proux ► |
* Gwesklen, an Tour-Alvern, Arzur tri ha Gradlon,
* Bet gantê vid o bro stourmet a greiz kalon,
* E lintr o skeudennou dirak an heol melen ;
* Ha te, Fanch an Uhel, soudard braz an delenn,
* Setu te adsavet eveltê divarvel,
* Azganet etal da gavel.
* Distrôet out en beo war dachenn Plouared,
* E-kreiz an dud, an traou, an tôlennou karet,
* Da vro dous Landreger o tibun en dro d’id,
* Evel neud a gant liou war eur pikol gwerzid,
* He maeziou glaz, he gwe kânus, he goabrenn vriz,
* Gwenojennou da yaouankiz.
* Dreg da gein an iliz lec’h m’out bet badeet,
* Dirazout ar gamprig lec’h ma teus studiet,
* Dindan-out douar zakr bet en bered gwechall ;
* Duhont, keit ha ma c’hall an daoulagad furchal,
* Maner koz Kerarborn, kuzet kreiz ar glazur
* Vel er môr enezenn Arzur.
* Bremañ ’ teuio bemde da galon da dridal
* Hag eur c’hoarzin eürus da dremen war da dal
* Pa glevi diwar da zichenn tud kalonek
* O komz hag o kana distag en brezoneg,
* Ha da varzaz ô rén, desket d’ar vugale
* Eus an eil rumm-dud d’egile.
* Keit ha ma vo miret enorus en hon bro
* Yez, giziou, kredennou, menoz hon zud varo,
* Keit ha ma vo dre Vreiz kendalc’het da gerzat
* War da roudou, gant da ziviz : « Bepred Breizad ! »
* Te vo zeder aze war da vén prezeger,
* Te gomzo kréñv hep lâret ger.
* Kréñvoc’h vit mouez ebet ganet ’tre diou-vuzell,
* Da skeud hepken ha da skoueriou, Fanch an Uhel,
* Da bevar c’horn hon Breiz a gaso eur gelenn
* Hag a zeblanto d’emp he c’hlevet evelhen :
* « Dalc’hit atao, Breiziz, dalc’hit kement a ro
* « Nerz d’ho spered, kaerder d’ho pro.
* « Baléit sounn war zu an heol hag ar sklerder ;
* « Grit evel ho tud koz, stourmerien dibreder
* « Hag a dreuzê ar bed o klask tizout an Nê ;
* « Kerzit gant hoc’h amzer da heul ar wirione
* « Ha bezit holl, Breiziz, Republikaned vad
* « Prest vid ar Frans da skuilh ho kwâd.
* « Met arabad gwintañ ar weenn vilvloaiek
* « A zoug ouz he bodou ar frouez aour keltiek :
* « Vel mibien Iverzon, Bro-Gymru ha Bro-Skoz,
* « En dro d’an tan neve mirit al ludu koz ;
* « Lezit bleuñ el liors, hunvre war an ene,
* « Mougennou glaz ’us d’ar mene.
* « Mirit va Breiz vel ma kanas en peb amzer
* « Dre ganaouenn ar bobl ha dre zon ar mesaer,
* « Vel am eus bet klevet he c’halon o poulza,
* « Horolaj beo re gaer da zerc’hel en e za ;
* « Neuze da virviken a chomo pez eo bet :
* « Ar vro goanta zo dre ar bed. »
* Ya, zenti refomp holl ouz da vouez, barz karet :
* Neb en deus eveltout poaniet ha labouret
* Vid e vro, hep espern an arc’hant nag an aour,
* Ken preder ouz ar gwir ha ken mignon d’ar paour ;
* Neb a zo bet veltout Brezon penn-kil-ha-troad,
* Hennez zo dén a guzul mad.
# Barzhaz Breizh/1883/Klemvan itron Nizon

Oberennoù damheñvel pe handelvoù all zo ivez, gwelout Klemmvan Itron Nizon.
| ◄ Ar Baradoz | Klemvan itron Nizon |
Allaz ! allaz ! maro itron  Maner ar Genkiz-a-Nizon ! Me wel evel ar c’hoummoul du  A guz ann heol a bep tu. 
— Hor mammik paour, pa n’em oc’h mui,  Piou dorro pelloc’h hon naon-ni ?  Piou roi d’e-omp dillad ha louzou ?  Piou bareo hor gouliou ?
Adal ar ger a Gemperle  Bete Nizon ni a oele,  E bordig ann hent daoulinet  Hed pedeir leo hon euz goelet ;
Goelet hon euz da heul ar c’harr  Zo bet ouz ho kas d’ann douar ;  Goelet hon euz etal ho pez  Goela raimp epad hor buhez. 
Pebez kaon, siouaz, er maner ! Pebez kaon er vro, itron ger ! Kenavo, hor mamm dous ha mad ;  Perag oc’h-hu deud d’hor c’huitat ? —
— Peorien, peorien geiz, ho taelou Zo dreist ann holl meuleudiou ;  Koulskoude ne ket red goela Pa ’ma hor mamm ebarz ar joa. 
Pa ’ma gand ar Werc’hez santel,  Gand Jezuz hag ann Ebestel  Gand ar Zent hag ar Sentezed,  Gand he diou verc’h, gand he fried. 
Ar beleg etal he gwele  Gand eur vouez dous a lavare :  « Sent ha sentezed euz ann ne, Deud da zigemer va ene ;
Deut ’ta, ma hellinn evid mad Karout, gan-e-hoc’h, Doue hon Tad,  Er Baradoz da virviken. » Neuze e teuaz da dremenn.
Tremen e deuz gret gand dousder,  Evel o c’hoarzin, hor mamm ger ; Evel m’e defe gwelet dor  Ar Baradoz d’ezhi digor. 
Edo gouel Maria-Garmel  Gouel dudiuz evit mervel,  Edo abardaez ar gwener,  Deiz braz ma varvaz ar Zalver. 
Tavit ’ta, peorien geiz, tavit,  Na oelit ket, ma he c’harit : Mad da vedi a oa ann ed  Ann elez ho deuz hen medet. 
Ar wezen goz a zo pilet,  He dra gand ar Mestr a zo et,  Koulskoude meur a blant iaouank  A jomm war he lerc’h stank-ha-stank. 
Ann evnigou a hello c’hoaz Neizia dindan ann deliou glaz,  Ha kana meuleudi Doue  Na losk evn na den dibourve. —
Leveromp ann De profondis Etal bez itron ar Genkiz,  Ha ra vo skrivet war he men:  Aman ema mamm ar beorien.
Ar wers zo gret gand eur belek,  Bet kure e parrez Riek,  Hag a gare, hag a garo  Da viken ann itron varo.
Endra ma jommo e buhez E lavaro peb mintinvez Eur Memento ’vid he vamm goz ;  Ma ’z ai gant hi d’ar Baradoz !
# Barzhaz Breizh/1883/Loiza hag Abalard

Oberennoù damheñvel pe handelvoù all zo ivez, gwelout Loeiza hag Abalard.
| ◄ Ar falc’hon | Loiza hag Abalard | Ann distro euz a Vro-Zaoz ► |
LOIZA HAG ABALARD
— IES KERNE —
Ne oann nemed daouzek vloa pa guitiz ti ma zad,
Pa oann oet gand ma c’hloarek, ma Abalardik mad.
Pa oann-me oet da Naonet gand ma dousik kloarek
Ne ouienn ies, ma Doue, nemed ar brezonek;
Ne ouienn tra, ma Doue, met laret ma fater,
Pa oann-me plac’hik bihan e ti ma zad er ger,
Hogen breman, disket onn, disket onn mad a-grenn;
Me oar Galleg ha Latin, me oar skriva ha lenn;
Ia lenn e levr ann Aviel ha skriva mad ha preek,
Ha sakri ar bara-kann kerkouls ha peb belek;
Ha miret ouz ar belek da lar he oferen,
Ha skloumo ann alc’houilten e kreiz hag enn daoubenn.
Me oar kaout ann aour melen, ann aour touez al ludu;
Hag ann argant touez ann drez, pa ’m euz kavet ann tu :
Me oar mont da giez du, pe da vran, p’am euz c’hoant;
Pe da botrik ar skod-tan, pe da aerouant;
Me oar eur zon hag a lak ann nenvou da frailla
Hag ar mor braz da zridal, hag ann douar da grena.
Me oar me kement tra zo er bed-man da c’houiet,
Kement tra zo bet gwechall, kement zo da zonet.
Kentan louzou am euz gret gant ma dousik kloarek,
Oe gand lagad klei eur vran ha kalon eunn tousek;
Ha gand had ar raden glaz, don ar puns kant goured,
Ha grouiou ann aour-ieoten war ar prad dastumet;
Dastumet, diskabel-kaer, d’ar goulou-de a-grenn,
Nemed ma iviz gen-in, hag ouspenn dierc’henn,
Kenta ’toliz ma louzou da c’hout hag hen oa mad,
A oe e-kreiz park segal ann otrou ann Abad,
Deuz triouec’h bigouad segal doa hadet ann Abad,
N’en deuz bet da zastumi nemed diou guichennad.
Me ’m euz eunn arc’hig argant er ger e ti ma zad,
Ann hini hen digorfe en defe kalonad!
Hag enn han teir aer-wiber o c’houri ui aerouant,
Mar deu ma aerouant da vad, neuze vo nec’hamant.
Mar deu ma aerouant da vad, a vo gwall nec’hamant;
Seiz leo war-dro ac’hannen e teui da deureul tan.
Ne ket gand kik klujiri na kik keveleged,
Gand goad sakr ar re zinam eo int gan-in maget.
Ar c’hentan em boa lahet oa ebarz ar vered,
O vonet d’ar vadiant, hag ar beleg gwisket.
Tre ma oa oet d’ar c’hroaz-hent, e tennez ma boutou,
Hag a iez d’he ziveia, didrouz, war ma lerou.
Mar jommann war ann douar, ha gen-in ma Goulaou,
Mar jommomp war ar bed-man, c’hoaz eur bloavez pe zaou;
C’hoaz eunn daou pe dri bloavez, ma dous ha me hon daou, Ni a lakai ar bed-man da drei war he c’hinaou. —
— Evesait mad, Loizaik, evesait d’hoc’h ene,
Mar d-eo ar bed-man d’hoc’h-hu, da Zoue egile. —
# Barzhaz Breizh/1883/Kroaz ann hent

Oberennoù damheñvel pe handelvoù all zo ivez, gwelout Kroaz an Hent.
| ◄ Ar mellezourou arc’hant | Kroaz ann hent | Ann drouk-rans ► |
Evnig a gan er c’hoad huel, Ha melenig he ziou askel ; He galonik ru, he benn glaz ;
Evnig a gan beg ar ween vraz.
Abredik mad eo diskennet
War lezen treuzou hon oaled, Keit ha ma oann gant ma fater :
— Evnik mad, petra a glasker ? —
Kemend a c’heriou neuz laret,
M’ez euz rozennou er boched :
— Kemeret eban dous, va mignon,
A lakai laouen ho kalon. —
Gwelet em euz tal kroaz ann hent,
Dilun, eur plac’h evel ar zent ;
Me iei disul d’ann oferen,
Hag he gwelinn war ann dachen.
Ma he daou-lagad enn he fenn
Skleroc’h eged dour er weren,
Hag he dentigou net ha gwenn,
Zo kaeroc’h eget perlezen.
He daou-zorn hag he diou-chod ru,
Gwennoc’h eged lez er pod du ;
Ia ! mar he gwelfec’h, va mignon,
Laouen a zeufe ho kalon.
P’am befe kemend a vil skoed,
Hag en deuz markiz Pontkalek ;
Ha p’am befe eur vein-gleuz aour,
Ma n’em euz ar plac’h me zo paour.
Na pa zafje war dreuz hon nour,
E-lec’h raden glaz, bleuniou aour ;
Na pa zafjent leiz ma liorz,
Ma m’em euz ma dous, ne rann forz.
Kement tra deuz he lezen red ;
Ann dour deuz ar feunten a red,
Ann dour ia d’ann traon, d’ann izel,
Ann tan d’ann nenv ha d’ann uc’hel ;
Ar goulm a c’houl eunn neizik klouz,
Ar c’horf maro a c’houl ar fouz,
Hag ann ene ar baradouz.
Ha me ho kalonik, va dous.
Me a ielo peb lun vintin,
Da groaz ann hent, war ma daoulin ;
Me a ielo d’ar groaz neve, Abalamour d’am c’harante.
# Barzhaz Breizh/1883/Livaden Geris

Oberennoù damheñvel pe handelvoù all zo ivez, gwelout Liñvadenn Gêr-Iz.
| ◄ Ar c’horred | Livaden Geris | Gwin ar C’hallaoued ha korol ar c’hleze ► |
Ha glevaz-te, ha glevaz-te Pez a lavaraz den Doue
D’ar roue Gradlon enn Is be?
— « Arabad eo en embarat! Arabad eo arabadiat! Goude levenez, kalonad !
« Neb e beg e kig ar pesked,
Gand ar pesked a vo peget,
Ha neb a lonk a vo lonket.
« Ha neb a ev, ha gwin a vesk,
A evo dour evel eur pesk;
Ha neb na oar a gavo desk. »
Ar roue Gradlon a venne
— Koanourien da, da eo gan-e
Monet da gouski eur banne.
— Da gouski afec’h antronoz,
Manet-hu gan-e-omp-ni fenoz :
Hogen pa vennit-hu, hennnoz! —
Serc’heg a gomze war ma oue
Flourik-flour ouz merc’h ar roue :
— Klouar Dahut, nag ann alc’houe?
— Ann alc’houe a vezo tennet;
Ar puns a vezo dibrennet :
Pez a ioulit-hu ra vo gret! —
Hag ann neb en defe gwelet
Ar roue koz war he gousked,
Meurbed vije bet souezet,
Souezet gand he bali moug,
Hag he vleo gwenn-kann war he choug,
He alc’houe aour ekerc’h’n he c’houg.
Neb a vije bet er c’heden,
En defe gwelet ar verc’h wenn
Goustad o vont tre, diarc’hen.
Tostat re oud he zad roue,
Ha war he daoulin ’n em stoue,
Ha ribla re sug hag alc’houe.
Ato e hun, e hun ann ner.
Ken a glevet hed al laouer :
— Laosket ar puns ! beuzet ar ger! —
— Otrou roue, sav diallen!
Ha war da varc’h! ha kuit a-grenn!
Ma’r mor o redek dreist he lenn ! —
Bezet milliget ar verc’h wenn
A zialc’houezaz, goude koen,
Gore puns Keris, mor termen !
— Koadour, koadour, lavar d’i-me
Marc’h gouez Gradlon a welaz-te
O vont e-biou gand ar zaon-me?
— Marc’h Gradlon dre-ma na weliz Nemed enn noz du he gleviz
Trip, trep, trip, trep, trip, trep; tan-tis!
— Gwelaz-te morverc’h, pesketour, O kriba he bleo melen-aour Dre ann heol splann, e ribl ann dour?
— Gwelout a riz ar morverc’h wenn;
M’he c’hleviz o kana zoken :
Klemvanuz tonn ha kanaouen.
# Buhez ar Sent/1912/Divi

| ◄ Ar Seiz Breur merzer | Divi | Thivisiau  ► |
Ober a rêr hirie ive, en Breiz-Izel, gouel sant Divi, eskob Kaer-Leon, war-lerc’h sant Dubrik ; sevel a reas manatiou niverus, a roas eleiz a zent da Vreiz-Veur ha d’an Iverzon.
Kas a reas e gador-eskob eus a Gaer-Leon da Venevia.
Bezan e oe, war eun dro, gened ha skouer holl bastored e amzer, hag unan eus kaeran sperejou a sklerijennas Iliz Breiz.
Bretoned Keumri o deus e gemeret da batron o bro, hag ober a reont e ouel gant lid bras, d’an de kentan a viz meurz.
Sant Divi a zo patron Logivi, hag en deus meur a chapel en Bro-Treger, ’vel en Goudelin hag en Tonkedek. Pedet eo evit ar vugale glanv.
Ar Skritur-Zakr ne c’hourc’hemenn d’imp nemet ar pez a zell ouz hon zilvidigez, ha pa lavar « Meulet Doue, binniget Doue », n’her gra nemet evit brasan mad an den, a zo e-unan o tastum ar frouez eus an deveriou-ze en deus en kenver Doue. Rak bep gwech ma lavar eun den, gant eur galon c’hlan : « Ra vezo meulet Doue, ra vezo binniget Doue », an Otrou, war an tol, a respont : « Evidoc’h eo ar bennoziou hag ar meuleudiou-ze a roët d’in. »
Ar wirione-ze a zo ês awalc’h da gompren, pa weler n’hall an den binnigan Doue hep ma teufe Doue e-unan da vinnigan anezan, da gentan, o rei d’ezan e c’hras.
P’eo gwir e teu eta pep bennoz digant Doue, eienen an holl vennoziou, an den ne ra nemet restôl d’ezan ar pez en deus bet digantan, hag evelse, o veuli Doue dalc’h-mat, e laka da gouezan war e ine bennoziou puilh an nenv, a ra d’ar garante sevel ha bleunian ennan en eun doare dudius.
Sant Divi
# Daouzecvet Cantic. Conversion ar Pec’heur ouc’h Doue

Oberennoù damheñvel pe handelvoù all zo ivez, gwelout Mall bras eo din disfazia.
| ◄ Unnecved Cantic. E pehini e c’hallier a nevez ar bec’heurien da zistrei ouc’h Doue | Daouzecvet Cantic. Conversion ar Pec’heur ouc’h Doue | Trizecvet Cantic. Regret da veza offanset Doue ► |
* Mall bras eo din difazya,
* Ha da Zoue en-em renta. (bis.)
* Scoet en deus Jesus var va dor,
* O lavaret dim-me, digor ? (bis.)
* Hoguen penaos e credin-me
* Birviquen sellet ouz an Eê ? (bis.)
* Ruzia bepret a ran gant mez,
* Pa zellan ous va ene quaes. (bis.)
* Pa sonjan emeus offancet
* Ar Roue adorabl eus ar bed. (bis.)
* Ra vezo va c’halon rannet,
* Rac beza quement outraget. (bis.)
* Un Doue quer bras, un Doue quer mad,
* Siouas din-me pec’heur ingrad ! (bis.)
* Detesti a ran ar pec’het
* Dreist quement drouc a zo er bed. (bis.)
* Va mallos a bedan gantâ,
* Ha gant ar squeud eus anezâ. (bis.)
* Gan graç Doue e fell din tec’het
* Bete’r maro dious pep pec’het. (bis.)
* Renonç a ran d’an drouc-speret,
* D’ar c’hic milliguet, ha d’ar bed. (bis.)
* Me renonç d’an occazionou
* Zo bet quiriec d'am pec’hejou. (bis.)
* Quitaat a fell din dreist pep tra,
* Ar fautou a ran liessa. (bis.)
* C’hui eo, Jesus, va esperanç
* Ennoc’h ema va oll fizianç. (bis.)
* Me esper dre ho madeles,
* E reot em andret trugares. (bis.)
* O va Jesus, guir Vap Doue,
* Goalc'hit gant ho coad va ene. (bis.)
* Guerc’hes Vari, Alvocades
* Evit an oll pec’heurien guæs. (bis.)
* Grit, me ho suppli, va escus
* Pa zeui d’am barn ho Map Jesus. (bis.)
# Daouzekved pennad — I

| ◄ Aïn-Karim, Gwengamp ha Lanrodek. — Dour frank ! — Distro eo pautred Jeriko | ’Læc’h ma oe merzeriet sant Stefan. — Eur blei deut da vean danvad | Oferen bred en Sant-Stefan. — Kenavo d’ar C’honsul ► |
D’ar yaou, an 12$^{ed}$ a Wengolo. — Hirie e laran ma oferen en iliz Sant-Stefan, a zo e-mæz ar gær, eun c’hart leo bihan euz dor Damaz. En tu an hanter-noz en em gav an nor-man, ar c’hæran euz re Jeruzalem. Evit enori al læc’h ma oa bet merzeriet ennan sant Stefan, e reaz an Impalaerez Eudoxia, pevar c’hant vla goude, sevel eno eun iliz-veur. Mes dont a reaz e-traou ’vel kalz a ilizo all, ar blavez 614, diskaret gant Kosroes, roue Bro-Bers.
Bean ’zo c’houæc’h pe zeiz vla ’boue ’zo bet kavet dindan an douar mein-aze euz mogerio an iliz-koz, ha palasto mouzaik euz he leuren.
Ar re o deuz græt ar gavaden-ze eo an Tado Dominikaned ’n eur zevel eur mouster war douar binniget Sant-Stefan. Eun iliz ive o deuz savet eno, eun iliz gaer, kaeran hini ’vo en Jeruzalem : na c’hortoz evit bean peurechuet nemet aluzenno ar gristenien.
Dindan an auter veur, en eur c’hao, e tiskoueer al læc’h ma oa bet brevet sant Stefan a daulio mein gant ar Judevien : d’ean da gentan eo digoueet an enor da skuilh e oad evid difenn ar fe gristen.
’N eur bedi el læc’h-man n’hellan ket tremen hep sonjal e sant Paul, ma eil sant paeron, a zioalle o dilhad d’ar re ’oa o stlepel mein gant ar zant. D’ar c’houls-se n’o doa ket ar gristenien goasoc’h enebour evitan : sec’hed ’n efoa euz o goad.
Piou ’n ije laret neuze e teuje, eun nebeud mizio goude, da gredi en Jezus-Krist, da garout ’nean muioc’h ’vit den, ha da brezek dre-holl e Aviel ? Mes Jezuz e-unan en em ziskoueaz d’ean war hent Damaz hag e c’halvaz d’ar gwir fe. Setu ’nean, diwar-ze, chenchet a-grenn.
Pa zistroaz goude da Jeruzalem ’vit gwelet sant Per, e tremenaz ’kichen al læc’h m’an efoa roet dorn d’ar re a laze sant Stefan : seblantout a ra d’in hen gwelet daoulinet eno, o skuilh daelo a geu hag a c’hlac’har.
Eno ec’h an me ive da zaoulinan goude ma oferen : goulen a ran digant sant Stefan ma kennerzo kalon ar re o deuz, ’vel m’en doe heñ, da c’houzanv evit ar fe, ha ma raio d’am c’henvroiz dianket, ’vel ma reaz da zant Paul, mont a-du gant an Au. Doue.
Eskopti Sant-Briek, dreist-holl, a zo neuze ’n em speret, pan eo sant Stefan paeron e iliz katedral.